CELEX: 32014R0505
Language: sk
Date: 2014-05-15 00:00:00
Title: Nariadenie Komisie (EÚ) č. 505/2014 z  15. mája 2014 , ktorým sa mení príloha II k nariadeniu Európskeho parlamentu a Rady (ES) č. 1333/2008, pokiaľ ide o použitie karamelových farbív (E 150a – d) v pive a sladových nápojoch  Text s významom pre EHP

16.5.2014   
            
            
               SK
            
            
               Úradný vestník Európskej únie
            
            
               L 145/32
            
         NARIADENIE KOMISIE (EÚ) č. 505/2014
   z 15. mája 2014,
   ktorým sa mení príloha II k nariadeniu Európskeho parlamentu a Rady (ES) č. 1333/2008, pokiaľ ide o použitie karamelových farbív (E 150a – d) v pive a sladových nápojoch
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 1333/2008 zo 16. decembra 2008 o prídavných látkach v potravinách (1), a najmä na jeho článok 10 ods. 3,
   keďže:
   
               (1)
            
            
               V prílohe II k nariadeniu (ES) č. 1333/2008 sa stanovuje zoznam Únie obsahujúci prídavné látky v potravinách schválené na používanie v potravinách a podmienky ich používania.
            
         
               (2)
            
            
               Uvedený zoznam sa môže zmeniť v súlade so spoločným postupom uvedeným v článku 3 ods. 1 nariadenia Európskeho parlamentu a Rady (ES) č. 1331/2008 (2) buď na podnet Komisie, alebo na základe žiadosti.
            
         
               (3)
            
            
               Karamelové farbivá sú potravinárske farbivá v súčasnosti schválené na používanie a uvedené v prílohe II k nariadeniu (ES) č. 1333/2008. Uvedené schválenie berie do úvahy prijateľný denný príjem (Acceptable Daily Intakes, ADI) stanovený Vedeckým výborom pre potraviny v rokoch 1987, 1990 a 1996.
            
         
               (4)
            
            
               Európsky úrad pre bezpečnosť potravín (ďalej len „úrad“) vydal dňa 3. februára 2011 stanovisko týkajúce sa opätovného posúdenia bezpečnosti karamelových farbív ako prídavných látok v potravinách (3). V tomto stanovisku úrad stanovil skupinový ADI vo výške 300 mg/kg telesnej hmotnosti/deň. V rámci tohto skupinového ADI bol pre E 150c amoniakový karamel stanovený individuálny ADI vo výške 100 mg/kg telesnej hmotnosti/deň. Úrad dospel k záveru, že v prípade obyčajného karamelu (E 150a), amoniakového karamelu (E 150c) a amoniakového sulfitového karamelu (E 150d) môže predpokladaná expozícia detí a dospelých prostredníctvom potravy prekročiť ADI.
            
         
               (5)
            
            
               Úrad 3. decembra 2012 vydal vyhlásenie s podrobnejším posúdením expozície karamelovým farbivám E 150a, E 150c a E 150d a skonštatoval, že predpokladaná expozícia prostredníctvom potravy je značne nižšia než expozícia odhadovaná v predchádzajúcom stanovisku (4). Úrad však dospel k záveru, že batoľatá a dospelí by naďalej mohli prekračovať ADI amoniakového karamelu (E 150c). Zatiaľ čo v prípade batoliat došlo k iba k miernemu prekročeniu ADI (6 %) na vysokých úrovniach v jednom členskom štáte, v prípade dospelých bol ADI v piatich členských štátoch prekročený o 5 % až 51 %. Po zvážení podrobnejších vnútroštátnych informácií o skutočnom používaní amoniakového karamelu (E 150c) príslušné členské štáty preukázali, že skutočný príjem je výrazne nižší. Vzhľadom na to, že k expozícii dospelých prispieva hlavne pivo, je však vhodné zmeniť podmienky používania a stanoviť maximálne hladiny používania v prípade amoniakového karamelu (E 150c) v podkategórii potravín 14.2.1 „Pivo a sladové nápoje“, aby sa zaručila vysoká úroveň ochrany ľudského zdravia.
            
         
               (6)
            
            
               Podľa článku 11 ods. 4 nariadenia (ES) č. 1333/2008 sa maximálne množstvá farbív uplatňujú na množstvá základného farbiva prítomného vo farbiacom prípravku, ak sa neuvedie inak. Komplexná povaha a obmedzené znalosti chemického zloženia karamelových farbív však komplikujú ich identifikáciu v potravinárskych výrobkoch. Preto by príslušné orgány mohli pri vykonávaní úradných kontrol zvážiť overenie úrovne 2-acetyl-4-tetrahydroxy-butylimidazolu, t. j. nečistoty, ktorú možno analyticky určiť a ktorá bola zohľadnená pri stanovení individuálnej hodnoty prijateľného denného príjmu (ADI) amoniakového karamelu (E 150c).
            
         
               (7)
            
            
               Žiadosť o schválenie používania karamelových farbív (E 150a – d) v sladových nápojoch bola predložená 4. júna 2013 a bola členským štátom poskytnutá v súlade s článkom 4 nariadenia (ES) č. 1331/2008.
            
         
               (8)
            
            
               Pivo nie je v právnych predpisoch Únie vymedzené a jeho vnútroštátne definície sa medzi členskými štátmi líšia. V dôsledku toho by sa konkrétny výrobok klasifikovaný v jednom členskom štáte ako pivo mohol v inom členskom štáte klasifikovať ako sladový nápoj. Keďže v prípade karamelových farbív (E 150a – d) v sladových nápojoch existuje technologická potreba a použitie karamelových farbív je povolené iba v pive, súčasná situácia má negatívny vplyv na vnútorný trh a bráni voľnému pohybu týchto výrobkov. Preto je vhodné túto situáciu napraviť.
            
         
               (9)
            
            
               Spoločnou črtou sladových nápojov je absencia sladu ako takého v konečnom výrobku a podobnosť s pivom, pokiaľ ide o technológiu a potrebu prídavných látok v potravinách. Karamelové farbivá sú potrebné na obnovu konzistentnej farby ovplyvnenej výrobnými postupmi a/alebo na zvýšenie vizuálnej príťažlivosti sladových nápojov vyrobených zo svetlého sladu. Na vytvorenie tmavej farby sa nemôže použiť pražený slad, pretože spôsobuje silnú arómu, ktorá nie je pre tieto výrobky žiaduca.
            
         
               (10)
            
            
               Sladové nápoje sú výrobky pre špecifické skupiny zákazníkov („niche products“), ktoré poskytujú alternatívu k výrobkom, v ktorých je použitie karamelovej farby v súčasnosti povolené (t. j. ochutené nápoje a pivo). Preto sa neočakáva, že povolenie používania karamelových farbív v sladových nápojoch by malo významný vplyv na celkovú expozíciu karamelovým farbivám.
            
         
               (11)
            
            
               Podľa článku 3 ods. 2 nariadenia (ES) č. 1331/2008 má Komisia požiadať úrad o vydanie stanoviska s cieľom aktualizovať zoznam Únie obsahujúci prídavné látky v potravinách stanovený v prílohe II k nariadeniu (ES) č. 1333/2008 s výnimkou prípadov, keď takáto aktualizácia pravdepodobne nemá vplyv na ľudské zdravie. Keďže rozšírenie používania karamelových farbív (E 150a – d) na sladové nápoje predstavuje aktualizáciu tohto zoznamu, ktorá by nemala mať vplyv na ľudské zdravie, nie je nutné požiadať úrad o stanovisko.
            
         
               (12)
            
            
               Príloha II k nariadeniu (ES) č. 1333/2008 by sa preto mala zodpovedajúcim spôsobom zmeniť.
            
         
               (13)
            
            
               Opatrenia stanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat,
            
         PRIJALA TOTO NARIADENIE:
   Článok 1
   Príloha II k nariadeniu (ES) č. 1333/2008 sa mení v súlade s prílohou k tomuto nariadeniu.
   Článok 2
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 15. mája 2014
      
         
            Za Komisiu
         
         
            predseda
         
         José Manuel BARROSO
      
   
   
      (1)  Ú. v. EÚ L 354, 31.12.2008, s. 16.
   
      (2)  Nariadenie Európskeho parlamentu a Rady (ES) č. 1331/2008 zo 16. decembra 2008, ktorým sa ustanovuje spoločný postup schvaľovania prídavných látok v potravinách, potravinárskych enzýmov a potravinárskych aróm (Ú. v. EÚ L 354, 31.12.2008, s. 1).
   
      (3)  Vestník EFSA (EFSA Journal) (2011) 9(3):2004.
   
      (4)  Vestník EFSA (EFSA Journal) (2012) 10(12):3030.
   
      PRÍLOHA
      V časti E prílohy II k nariadeniu (ES) č. 1333/2008 sa položka týkajúca sa E 150a – d v podkategórii potravín 14.2.1 „Pivo a sladové nápoje“ nahrádza takto:
      
         
                      
                  
                  
                     „E 150a, b, d
                  
                  
                     Obyčajný karamel, kaustický sulfitový karamel a amoniakový sulfitový karamel
                  
                  
                     quantum satis
                  
                  
                      
                  
                  
                      
                  
               
                      
                  
                  
                     E 150c
                  
                  
                     Amoniakový karamel
                  
                  
                     6 000
                  
                  
                      
                  
                  
                      
                  
               
                      
                  
                  
                     E 150c
                  
                  
                     Amoniakový karamel
                  
                  
                     9 500
                  
                  
                      
                  
                  
                     len ľahké pivo ‚Bière de table/Tafelbier/Table beer‘ (obsah pôvodnej mladiny nižší ako 6 %); brown ale, porter, stout a old ale“